**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 12.01.2020, ora 08.00 – 13.01.2020, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 13.01.2020, ora 7.00**

**RÂURI**

**Debitele au fost,** **în general, staţionare**, exceptând unele râuri din bazinele hidrografice Râmnicu Sărat, Putna și cursul superior al Prutului, unde au fost în creștere ca urmare a efectului combinat al cedării apei din stratul de zăpadă și propagării.

Creșteri ușoare de niveluri și debite s-au înregistrat pe unele râuri mici din zonele de deal și de munte, în special din sudul și estul țării, ca urmare a cedării apei din stratul de zăpadă și evoluției formațiunilor de gheață.

Formaţiunile de gheaţă (gheaţă la maluri, năboi, pod de gheață) prezente în majoritatea bazinelor hidrografice au fost în ușoară diminuare şi restrângere, exceptând râurile din zonele montane din vestul, nordul și centrul ţării, unde s-au menţinut fără modificări importante.

Debitele se situează în general la valori cuprinse între 30-90% din mediile multianuale lunare, mai mari pe unele râuri din bazinul superior și mijlociu al Jiului (Bistriţa, Motru), pe unii afluenţi ai Oltului de pe sectorul inferior (Olănești, Luncavăț) şi pe unele râuri din Dobrogea (Slava, Hamangia, Râmnic) și mai mici (sub 30% din normalele lunare) pe râurile din bazinele hidrografice: Crasna, Barcău, Crișul Alb, Crişul Negru, Moraviţa, Nera, Bârlad, Jijia, pe cursurile inferioare ale Someşului şi Bistriţei, pe unii afluenţi ai Someşului (Sălăuţa, Ilişua, Lonea, Fizeș, Lăpuş, Cavnic), Mureşului (Luţ, Feernic, Vişa, Ampoi, Râul Mare) şi Oltului mijlociu (Homorod, Hârtibaciu).

**Nivelurile** pe râuri la stațiile hidrometrice **se situează sub** **COTELE DE ATENȚIE**.

**Debitele vor fi relativ staţionare.**

Sunt posibile creșteri ușoare de niveluri şi debite pe unele râuri mici zonele de deal și de munte din sudul și estul țării ca urmare a efectului combinat al cedării apei din stratul de zăpadă şi evoluţiei formaţiunilor de gheaţă.

Formațiunile de gheață (gheață la maluri, năboi, pod de gheață) existente pe majoritatea râurilor vor fi în diminuare și ușoară restrângere pe râurile din sudul și estul țării și se vor menține fără modificări importante pe celelalte râuri.

**Nivelurile** pe râuri la stațiile hidrometrice **se vor situa sub** **COTELE DE ATENȚIE**.

**DUNĂRE**

**Debitul la intrarea în ţară** (secţiunea Baziaş) **î**n intervalul 12-13.01.2020 **a fost în scădere, având valoarea de 3500 m3/s**, sub media multianuală a lunii **ianuarie (4950 m3/s).**

În aval de Porţile de Fier debitele au fost în scădere.

**Debitul la intrarea în ţară** (secţiunea Baziaş) **va fi** **în scădere (3400 m3/s).**

În aval de Porţile de Fier debitele vor fi în scădere.

**2.** **Situaţia meteorologică în intervalul 12.01.2020, ora 08.00 –13.01.2020, ora 06.00**

**În ţară,** în zonele joase din vest, nord-vest și parțial în centru nebulozitatea joasă și ceața au persistat, astfel că valorile termice diurne s-au situat ușor sub normele climatologice specifice acestei date. În celelalte regiuni vremea s-a menținut caldă, local deosebit de caldă pentru a doua decadă a lunii ianuarie, cerul a fost variabil cu înnorări în prima parte a zilei și din nou noaptea și doar cu totul izolat a plouat slab în Moldova, iar în sudul Transilvaniei a fulguit. Vântul a suflat slab și moderat. Stratul de zăpadă, în diminuare față de ziua precedentă, măsura la ora 20.00 până la 124 cm la munte în Munții Făgăraș (la stația meteorologică Bâlea-Lac) și izolat în Maramureș, Transilvania și Moldova, sub 7 cm. Temperaturile maxime s-au încadrat între -2 grade la Oradea, Holod, Sânnicolau Mare, Jimbolia și Joseni și 11 grade la Pătârlagele și Urziceni, iar la ora 06.00 se înregistrau valori termice cuprinse între -9 grade la Întorsura Buzăului și 4 grade la Piatra Neamț și Cotnari. Noaptea s-a semnalat ceață, asociată cu depunere de chiciură, pe arii restrânse și în Maramureș, sudul Moldovei, al Olteniei și al Munteniei.

**Observație:** în intervalul de diagnoză au fost în vigoare 21 de atenționări meteorologice cod galben pentru fenomene meteorologice periculoase imediate, privind vizibilitatea redusă determinată de ceață, emise după cum urmează: 8 de SRPV Sibiu, 6 de SRPV Timișoara, 6 de SRPV Cluj Napoca și 1 de CNPM București.

**La Bucureşti,** vremea a fost în continuare deosebit de caldă pentru această dată, în special în orele amiezii. Cerul a prezentat înnorări în prima parte a zilei, apoi s-a degajat, iar vântul a suflat slab până la moderat. Temperatura maximă a fost de 10 grade la Filaret și Băneasa, 9 grade la Afumați, iar la ora 06.00 se înregistrau -1 grad la Filaret și Băneasa și 2 grade la Afumați.

**3. Prognoza meteorologică în intervalul 13.01.2020, ora 08.00 –14.01.2020, ora 8.00**

**În ţară,** în zonele joase, îndeosebi din vest și centru, local vor persista nebulozitatea stratiformă și ceața, ce vor putea fi asociate izolat cu burniță sau fulguieli. La deal și la munte cerul va fi variabil. Vântul va sufla slab și moderat. Temperaturile maxime se vor încadra între -2 și 10 grade, iar cele minime între -10 și 0 grade, mai scăzute în depresiunile din estul Transilvaniei, dar și mai ridicate pe litoral.

**La Bucureşti** cerul va fi variabil, dar dimineața și pe parcursul nopții probabilitatea de apariție a norilor joși sau a ceții va fi ridicată, cu precădere în timpul nopții. Vântul va sufla slab până la moderat. Temperatura maximă va fi de 7...8 grade, iar cea minimă de -4...-2 grade.

***II. CALITATEA APELOR***

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

Nu au fost semnalate evenimente deosebite.

1. **În domeniul solului şi vegetaţiei**

**A.R.B.D.D. Tulcea** revine cu informații telefonice despre incendiul de vegetație izbucnit în data de 11.01.2020, la ora 12.30, pe raza Districtului Ecologic Sfântu Gheorghe, în zona Insulei Sacalin, la intrare în canalul Gârla Turcească. Acesta a afectat o suprafață de cca 25 ha (stuf și iarbă uscată) și s-a stins de la sine în aceeași zi,la ora 18:30.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE ȘI RESURSE UMANE**